กรณีที่ได้รับทุนให้ศึกษาต่อปริญญาโท ตั้งแต่ปี 2555 เป็นเงิน 120,000 บาท และได้เรียนจบการศึกษา เมื่อวันที่ 8 สิงหาคม 2557 รายละเอียดในสัญญาการรับทุนระหว่าง อบต.กับผู้ที่ได้รับทุน ในข้อ 8 ได้กำหนดว่าเมื่อผู้รับสัญญากำหนดให้ข้าพเจ้ารับราชการอยู่ในองค์การบริหารส่วนตำบล... ข้าพเจ้าสัญญาว่าข้าพเจ้าจะรับราชการอยู่ในองค์การบริหารส่วนตำบล... ติดต่อกัน เป็นเวลาไม่น้อยกว่า สองเท่าของระยะเวลาที่ข้าพเจ้าได้รับทุนตามสัญญานี้ และในข้อ ๙ กำหนดว่าถ้าข้าพเจ้าไม่ยอมเข้ารับราชการอยู่ในองค์การบริหารส่วนตำบล... หรือข้าพเจ้าไม่ประพฤติหรือไม่ปฏิบัติตามสัญญานี้ในประการหนึ่งประการใด ข้าพเจ้ายินยอมรับผิดใช้ทุนที่ผู้รับสัญญาได้จ่ายไปแล้วทั้งสิ้น กับใช้เงินอีกสองเท่าของจำนวนทุนดังกล่าวให้เป็นเบี้ยปรับแก่ผู้รับสัญญาด้วยทันที

 ถ้าข้าพเจ้ารับราชการไม่ครบกำหนดเวลาตามที่กล่าวในข้อ ๘ แห่งสัญญานี้ ข้าพเจ้ายินยอมรับผิดชดใช้ทุนที่รับรับสัญญาได้จ่ายไปแล้ว รวมทั้งเบี้ยปรับดังกล่าวในวรรคแรกทันที โดยลดลงตามส่วนจำนวนเวลาที่ข้าพเจ้ารับราชการชดใช้ไปบ้างแล้ว เว้นแต่ในกรณีซึ่งองค์การบริหารส่วนตำบล...จะใช้ดุลพินิจพิจารณาเห็นว่ามีเหตุผลอันสมควรให้ข้าพเจ้าพ้นความผิด

แต่ตามประกาศกระทรวงมหาดไทย เรื่อง หลักเกณฑ์ว่าด้วยการตั้งงบประมาณเพื่อให้ทุนการศึกษาขององค์กรปกครองส่วนท้องถิ่น (ฉบับที่ 6) ประกาศ ณ วันที่ 28 กรกฎาคม พ.ศ.2552 ข้อ 8 กำหนดว่าผู้ที่ได้รับทุนต้องกลับมาปฏิบัติหน้าที่ในองค์กรปกครองส่วนท้องถิ่นเป็นเวลาติดต่อกันไม่น้อยกว่าสองเท่าของระยะเวลาที่ได้รับทุน โดยต้องทำสัญญาไว้กับองค์กรปกครองส่วนท้องถิ่น หากผู้รับทุนผิดสัญญา ต้องชดใช้ทุนที่องค์กรปกครองส่วนท้องถิ่นจ่ายไปแล้วทั้งสิ้น กับใช้เงินอีกสองเท่าของจำนวนทุนดังกล่าว ให้เป็นเบี้ยปรับแก่องค์กรปกครองส่วนท้องถิ่นทันที ยกเว้นผู้บริหารท้องถิ่นและสมาชิกสภาท้องถิ่นตามกฎหมายว่าด้วยการนั้น

กรณีที่ผู้รับทุนกลับมาปฏิบัติหน้าที่ในองค์กรปกครองส่วนท้องถิ่นนั้น ไม่ครบตามระยะเวลาที่กำหนดตามวรรคแรก เนื่องจากมีเหตุจำเป็นต้องโอนย้ายไปปฏิบัติหน้าที่ที่องค์กรปกครองส่วนท้องถิ่น หรือกรมส่งเสริมการปกครองท้องถิ่น ให้ผู้รับทุนปฏิบัติหน้าที่ที่องค์กรปกครองส่วนท้องถิ่นแห่งใหม่ หรือกรมส่งเสริมการปกครองท้องถิ่น จนครบระยะเวลาที่กำหนด โดยนับระยะเวลาต่อเนื่องกันและหากผู้รับทุนผิดสัญญาต้องชดใช้ทุนพร้อมเบี้ยปรับให้แก่องค์กรปกครองส่วนท้องถิ่นที่จ่ายทุนการศึกษาทันที

อยากสอบถามว่า กรณีดังกล่าว ผู้ที่ได้รับทุนเรียนจบมาแล้วเป็นเวลา 1 ปี 5 เดือน โดยประมาณ แต่ในขณะนี้ผู้ที่ได้รับทุนได้ยื่นคำร้องขอโอนย้ายไปยัง อบต.แห่งหนึ่งในจังหวัดอุบลฯ ซึ่งตามประกาศของกรมส่งเสริมฯ นั้นสามารถนับระยะเวลาต่อเนื่องได้เลย แต่เมื่อดูในสัญญาการรับทุนแล้วต้องปฏิบัติหน้าที่ราชการ ณ อบต.ที่ให้ทุนเราให้ครบตามที่กำหนดในสัญญาการรับทุน กรณีดังกล่าวอยากสอบถามว่าหากเจ้าหน้าที่ผู้ที่ได้รับทุนโอนย้ายไป อบต.แห่งใหม่นั้น จะต้องชดใช้เงินค่าปรับตามสัญญาการรับทุนหรือไม่ หรือว่าสามารถนับระยะเวลาการทำงานได้ต่อเนื่องตามประกาศกรมส่งเสริมฯ ขอคำแนะนำด้วยค่ะ (ตอนนี้ยังไม่ได้ย้ายไปอุบล)